A Vasas a legfiatalbarátabb magyar csapat
VFC A Vasas a legfiatalbarátabb magyar csapat
A Vasas a hétvégi NB II-es fordulóban rekordot döntött, hiszen hat olyan játékos is pályára lépett Szanyó Károly csapatában, aki megfelel az MLSZ fiatalszabályának, vagyis 1998 január 1-je után született. Érdekesség, hogy az élvonal négy leginkább fiatalbarát csapata összesen nem szerepeltetett annyi fiatalt, mint a Vasas.
Mint ismert, az NB II-ben két fiatal játékost kötelezően játszatniuk kell a csapatoknak. A legtöbb klubnál ez gondot jelent, a Vasasnál azonban rendszeresen legalább négy 1998 január 1-je után született labdarúgó szerepel a bajnoki találkozókon, de volt olyan meccs, amikor öt fiatal is tagja volt a kezdőnek. A vasárnapi, Cegléd ellen 5-1-re megnyert mérkőzésen csúcsot döntött a Vasas, hiszen hat fiatal játékosnak is bizalmat szavazott Szanyó Károly – négyen kezdők voltak, ketten pedig csereként léptek pályára - ráadásul a 2001-es születési Rétyi Róbert gólt is szerzett.
Az NB I-es klubok közül a Diósgyőr a csúcstartó 1602 fiatal játékperccel. Érdekesség, hogy az élvonal négy leginkább fiatalbarát csapata összesen nem szerepeltetett annyi fiatalt, mint a Vasas. A különbség még akkor is számottevő, ha az NB I-ben hárommal kevesebb fordulót játszottak eddig és az élvonalban nem kell kötelezően fiatalt szerepeltetniük a csapatoknak.
A Vasas legtöbbet szerepelt fiataljai az idei szezonban:
Bese Balázs (1999): 1620 perc
Hinora Kristóf (1998): 1477
Szilágyi Zoltán (1998): 1055
Bévárdi Zsombor (1999): 611
Kovács Milán (1999): 270
Tóth Keve (1999): 32
Rétyi Róbert (2001): 16
Összesen: 5081 perc